獻中書張舍人
作者：李中
朝代：唐

paragraphs: 仙桂從攀後，人間播大名。
飛騰諧素志，霄漢是前程。
持憲威聲振，司言品秩清。
簾開春酒醒，月上草麻成。
丹陛凌晨對，青雲逐步生。
照人裴玉瑩，鑒物憲陂明。
下直無他事，閑遊恣逸情。
林僧開戶接，溪叟掃苔迎。
煮茗山房冷，垂綸野艇輕。
神清宜放曠，詩苦益縱橫。
餘刃時皆仰，嘉謀衆佇行。
四方觀啓沃，畢竟念孤平。